Kirkjukórar landsins eru öflugur vitnisburður um menningarstarf sem fer fram í kirkjum landsins . Sumir þeirra halda til útlanda og þenja raddböndin . Skiptir ekki máli hvort kórinn er úr bæ eða sveit . Hver kór ber með sér menningu síns heimahéraðs og flytur hana með stolt í brjósti . Fyrir nokkru fór kór Glaumbæjarprestakalls sem skipaður er fólki úr Víðimýrar , - Reynistaðar , - og Glaumbæjarsóknum , til Edinborgar . Stjórnandi kórsins er Stefán R. Gíslason . Kórinn hefur áður farið til útlanda , síðast árið 2012 til Kanada . Allar hafa ferðirnar tekist vel og þjappað fólki saman . Fólk er á öllum aldri í kórnum og sá elsti er Sigurður Haraldsson á Grófargili og hefur hann sungið í 67 ár í kórnum og lætur engan bilbug á sér finna . Í þetta sinn fóru hátt í fimmtíu manns , kórfélagar og makar , í ferðina . Sóknarpresturinn , sr. Gísli Gunnarsson , var á sínum tíma við nám í Edinborg , og var því sjálfskipaður fararstjóri ásamt Evelyn Ýr Kuhne á Lýtingsstöðum . Kórinn söng við guðsþjónustu í St. Cuthberts-kirkjunni í Edinborg . Messuskráin var óvenju vönduð í tilefni heimsóknar Skagfirðinganna . Eitt vakti þó töluverða spennu í hópnum og það var að í messuskránni stóð að sr. Gísli ætti að stjórna kórnum . Einhver hafði á orði að það væri óvænt „ áhættuatriði “ á ferð . En í ljós kom að um misritun var að ræða . Engar spurnir hafa borist af því hver var fegnastur . Á ferðum sem þessum kynnist kirkjufólk öðru fólki sem starfar fyrir kirkju sína og söfnuði . Það eru góð kynni og margt skrafað því kirkjustarf og aðstæður allar eru ekki svo ólíkar frá einu landi til annars . En sumt er öðruvísi og af því er hægt að læra – og annað er með öðrum hætti en ytra og það er hægt að kenna . Menningarstarf kirkjukóra fyrir kirkju og heimabyggð verður seint fullþakkað . Þeim fylgir mikil gleði og bjartsýni líðandi stundar – og vinna , ánægjuleg vinna að áliti allra . Það er líka mikil vinna sem bætist iðulega við langan vinnudag hjá mörgum . En söngurinn veitir andlega næringu og kraft . Þess vegna laða kórarnir marga til sín – þeir veita líka ákveðna hvíld frá erli hversdagsins og bráðholla andlega uppbyggingu . Kórferðalög til útlanda víkka sjóndeildarhringinn og efla samfélag söngsins . Fólk kynnist enn betur en ella og nýtur þess að syngja í fallegum kirkjum , gömlum og nýjum . Söngurinn hljómar alls staðar vel hvort heldur í gamalli torfkirkju eða innan um háar kirkjusúlur og hvelfingar . Það er nefnilega sálin í söngnum sem mestu máli skiptir . Og það fann kór Glaumbæjarprestakalls á ferðalaginu til Skotlands . Kirkjan . is þakkar Gunnari Rögnvaldssyni , staðarhaldara á Löngumýri , kærlega fyrir upplýsingar um söngferðalagið .